周岸登
多丽 积雨兼旬，忽放晴霁，是日由固口回城，舆中口占
雨初晴。白沙江上烟轻。正颁春、篮舆固口，岫蠃黛妩山屏。鸭头涨、前溪鸣玉，蛾眉妒、遥嶂舒青。峰褪云衣，轩回露网，柳绵飞送短长亭。见临路、杏新蒲小，袯襫劝春耕。如人意，惠风清昼，喜洽欢腾。记前朝、潇晨冷食，幰帏芳甸愁生。凤子巢、桐花冻乳，鸦雏觜、秧水孳萍。铃转相乌，歌来娇鸟，嫩簧新炙语流莺。纵犹有、楝花寒在，春事已堪惊。归途近，一江鱼浪，暖日高城。